หลังได้รับการฉีดยาอีมีทีน ตัวยานี้สามารถกระจายแพร่ผ่านเข้าในกระแสเลือดและในหลายอวัยวะ ร่างกายต้องใช้เวลานานประมาณกี่วันเพื่อกำจัดยานี้ออกไปกับปัสสาวะ
1. 40–60 วัน
2. 20–30 วัน
3. 30–40 วัน
4. 10–20 วัน
คำตอบได้แก่ 1.  เนื่องจาก ยาอีมีทีน(Emetine หรือ Emetine Hydrochloride หรือ Emetine HCl) เป็นยาต้านเชื้อโปรโตซัว(Antiprotozoal agent) สามารถออกฤทธิ์ฆ่าเชื้ออะมีบาซึ่งเป็นต้นเหตุของ โรคบิดมีตัว โรคเยื่อหุ้มสมองอักเสบ โรคติดเชื้ออะมีบาของผิวหนัง และฝีตับ สารประกอบอีมีทีนถูกค้นพบอยู่ในรากของพืชจำพวกIpecac (พืชชนิดหนึ่ง ถิ่นกำเนิดในอเมริกาใต้)ที่มีฤทธิ์กระตุ้นให้ผู้ที่รับประทานยาเกิดอาการอาเจียน ด้วยอาการข้างเคียง(ผลข้างเคียง)นี้เอง ทำให้ยาอีมีทีนถูกลดบทบาทจากยารับประทาน เปลี่ยนมาเป็นยาฉีด โดยต้องฉีดเข้ากล้ามเนื้อหรือไม่ก็ฉีดเข้าใต้ผิวหนัง

หลังได้รับการฉีดยาอีมีทีน ตัวยานี้สามารถกระจายแพร่ผ่านเข้าในกระแสเลือด และในหลายอวัยวะ เช่น ตับ ไต ปอด และม้าม เป็นต้น ร่างกายต้องใช้เวลานานประมาณ 40–60 วันเพื่อกำจัดยานี้ออกไปกับปัสสาวะ

โดยทั่วไป การใช้ยาฉีดอีมีทีนจะมีแต่ในสถานพยาบาลและถูกระบุให้ใช้กับผู้ใหญ่เท่านั้น แพทย์จะเป็นผู้สั่งจ่ายการใช้ยานี้ได้เหมาะสมและปลอดภัยที่สุด ระหว่างที่ใช้ยานี้ผู้ป่วยควรได้รับการตรวจประเมินการทำงานของหัวใจ การทำงานของกล้ามเนื้อ และของไตร่วมด้วยตามคำสั่งแพทย์ เพราะยาอีมีทีนสามารถก่อให้เกิดอาการข้างเคียงกับอวัยวะดังกล่าวได้

ทางคลินิกได้ระบุระยะเวลาในการใช้ยาอีมีทีนเพื่อรักษาการติดเชื้ออะมีบาระยะ ลุกลามเป็นเวลา 10 วัน

สำหรับข้อจำกัดการใช้ยาอีมีทีนที่ควรทราบ มีดังนี้ เช่น
- ห้ามใช้กับผู้แพ้ยานี้
- ห้ามใช้ยานี้กับสตรีมีครรภ์/ตั้งครรภ์ และสตรีในภาวะให้นมบุตร ทั้งนี้เพื่อป้องกันอันตรายที่จะเกิดขึ้นกับทั้งมารดาและทารก
- ห้ามใช้กับผู้ที่มี โรคหัวใจ โรคความดันโลหิตสูง โรคไต โรคของระบบกล้ามเนื้อ/โรคกล้ามเนื้อ ด้วยยานี้จะทำให้อาการของโรคดังกล่าวรุนแรงได้มากขึ้น
- ระหว่างที่ได้รับยานี้แล้วมีอาการผิดปกติของหัวใจ เช่น กล้ามเนื้อหัวใจอักเสบ ต้องหยุดการใช้ยานี้ทันที แล้วรีบพบแพทย์/ไปโรงพยาบาล

ปัจจุบันในตลาดการค้ายา เราสามารถพบเห็นยาที่มีโครงสร้างเลียนแบบและคล้ายกับยาอีมีทีน ซึ่งมีชื่อสามัญว่า Dehydroemetrine โดยการบริหารยากลุ่มนี้ต้องเป็นไปตามคำสั่งแพทย์แต่ผู้เดียว
อายุรศาสตร์ (อายุรศาสตร์) - Internal Medicine,เภสัชวิทยา Pharmacology